 Na CHARLES WASONGA CHECHE zinatarajiwa kushuhudiwa katika bunge la kitaifa Jumanne, Desemba 22, 2021, wabunge watakapovutana kuhusu mswada wa marekebisho ya sheria za vyama vya kisiasa. Wabunge wa mrengo wa Tangatanga, wakiongozwa na Mbunge wa Garissa Mji Aden Duale, wameapa kupinga mswada huo ambao unalenga kuruhusu kubuniwa chama cha muungano. Anasema mswada huo unalenga kuwezesha wanasiasa kuwania nyadhifa katika uchaguzi mkuu wa 2022 kwa tiketi ya muungano wa Azimio la Umoja, chombo ambacho Waziri Mkuu wa zamani Raila Odinga atatumia kuwania urais. Mnamo Desemba 10, Bw Odinga alitangaza vuguvugu hilo kuwa la kisiasa na ambalo litashirikisha vyama kadha vya kisiasa vinavyounga mkono azma yake ya urais. Rais Uhuru Kenyatta ameonyesha dalili za waziwazi kwamba anaunga mkono azma ya urais ya kiongozi huyo wa ODM. Hii ni kwa sababu takriban mawaziri wake 10 wamekuwa wakitangaza waziwazi msimamo huo. Siku moja kabla ya kutangaza rasmi kwamba atawania urais, kwa mara ya tano 2022, Bw Odinga alipata uungwaji mkono kutoka kwa mabwanyenye wa Mlima Kenya, chini ya mwavuli wa Wakfu wa Mlima Kenya (MKF). Wanachama wa wakfu huo, ambao ni wenye ushawishi mkubwa kisiasa na kifedha, walimuunga mkono Rais Kenyatta katika chaguzi za 2013 na 2017. Ni kwa misingi hii ambapo Bw Duale na wenzake ambao ni wandani wa Dkt Ruto wanachukulia mswada huu kama unaolenga kumsaidia Bw Odinga kufikia ndoto yake ya kuingia Ikulu 2022. Kwa upande wao, wabunge wa mrengo wa Rais Kenyatta na kiongozi wa ODM Raila Odinga wameapa kufanikisha kupitishwa kwa mswada huo. Mswada huo, ambao umedhaminiwa na kiongozi wa wengi Amos Kimunya pia unapendekeza kuwa wabunge watakaokiuka misimamo na katiba ya vyama vyao wafurushwe kutoka vyama hivyo. Kando na hayo mswada huo pia unapendekeza kuwa vyama vya kisiasa ambavyo vitakavyopata angalau mwakilishi katika viti vitakavyoshindaniwa katika uchaguzi vipate ufadhili kutoka kwa serikali. Lakini Bw Duale na wenzake wanaoegemea chama cha United Democratic Alliance (UDA) wameapa kutimia wingi wao kuangusha mswada huo. “Vile vile wabunge wetu wamependekeza mageuzi kadhaa kwa mswada huo kwa lengo la kuondoa vipengele ambavyo vinahujumu demokrasia na uongozi katika vyama vya kisiasa,” Mbunge huyo wa Garissa Mjini akasema. Baadhi ya wabunge ambao wameandaa marekebisho mbalimbali kwa mswada huo ni pamoja na; Didmus Barasa (Kimilili), Gitonga Murugara (Mbunge Mwakilishi wa Kiambu), Rigathi Gachagua, Caleb Kositany (Soy), Owen Bay (Kilifi Kaskazini) na Silvanus Osoro (Mugirango Kusini). Kwa mfano, Mbw Murugara na Barasa wamependekeza kuondolewa kwa sehemu ya 2 (a) na (c) ya mswada huo na hivyo kuzuia kuundwa kwa chama cha muungano. Sehemu hizo, katika mswada huo, zinalenga kubadilisha maana ya chama cha kisiasa, kulingana na sheria ya sasa, ili kutambua muungano kama chama cha kisiasa. “Hii sehemu inalenga kuweka msingi wa kubuniwa kwa miungano kwa ajili ya uchaguzi mkuu wa 2022. Kwa hivyo, sehemu hii inalenga kuendeleza masilahi ya kibinafsi,” akasema Bw Didmus. Bw Murugara alishangaa ni kwa nini mswada huo wa marekebisho ya sheria za vyama vya kisiasa unatumika kuendeleza ajenda za kibinafsi. Kwa upande wake Bw Kositany anapendekeza kuifanyia marekebisho sehemu ya 2 (a) ya mswada huo inayopendekeza kupanua maana ya chama cha kisiasa ili kumuisha miungano ya raia wenye itikadi au mipango sawa inayoweza kuathiri sera. Miungano hiyo pia inaweza kudhamini wagombeaji. Wabunge wa Tangatanga wanasema sehemu hii ya mswada mswada huu inaashiria kuwa mashirika yasiyo ya kiserikali na makundi mengine ya mashirikia ya umma (PBO) yanaweza kuainishwa kama vyama vya kisiasa.Wandani hao wa Dkt Ruto pia wapendekeza kubadilishwa kwa sehemu ya 5 ya mswada huo inayosema ombi la usajili wa chama cha kisiasa au muungano sharti liambatanishwe, sera, itikadi na maongozi ya chama cha kisiasa. Wanasema kuwa mswada huu unaonekana kulenga cha UDA ambayo inavumisha mpango wa kiuchumi wa kukuza uchumi kuanzia mashinani, almaarufu “Bottom-Up” na sera ya walalahoi. Mswada huo ukipitishwa vyama vya kisiasa vitahitajiwa kuwasilisha taarifa kuhusu itikadi zao kwa Afisi ya Msajili wa Vyama vya Kisiasa Anne Nderitu. Wabunge wanaegemea UDA, pia wanalenga kuondoa sehemu ya 7 (e) inayosema kuwa msajili wa vyama anaweza kukataa kusajili chama cha kisiasa endapo kauli mbiu yake “inakwenda kinyume cha masilahi ya umma”. Wandani hao wa Dkt Ruto wanasema, “masihali ya umma” haijafafanuliwa waziwazi katika mswada huo na kuna hatari kubwa kwamba suala hilo linaweza kutumiwa vibaya kuendeleza ukandamizaji. Wabunge hao waliochaguliwa kwa tiketi ya Jubilee na sasa wanajihusisha na UDA, pia wanataka kuondolewa kwa sehemu ya 14 ya sheria ya sasa inayosema kuwa mtu, akiwa mwanachama wa chama kimoja na aendeleze sera na itikadi za vyama vingine, atachukuliwa kuwa amehama chake chake asilia. Wanasema kwa hatua hiyo inalenga kuwazuia kuendeleza sera za UDA wakati huu ambapo hawajajiuzulu rasmi kutoka chama tawala cha Jubilee. Bw Kimunya anasema kuwa mrengo wa handisheki uko tayari kupambana na wenzao wa Tangatanga. “Tutakutana bungeni kesho (Jumatano),” akaeleza Mbunge huyo wa Kipipiri. Naye kiongozi wa wachache John Mbadi alisema wandani wa Dkt Ruto wako tayari kupinga mswada huo lakini akashikilia kuwa hawatafaulu. “Mswada huu hauna dosari yoyote na wanachama wetu wameagizwa kuhakikisha wanaupitisha,” akasema Mbunge huyo wa Suba Kusini. Kuna uwezekano finyu kwamba wabunge wanaoegemea UDA wataangusha mswada huo kwa sababu kupitishwa na angalau wabunge 50 pekee. Mara ya mwisho kwa wabunge wandani wa Rais Kenyatta na Bw Odinga kukabiliana ilikuwa mnamo Aprili mwaka huu wakati wa mjadala kuhusu Mswada wa Marekebisho ya Katiba kupitia mpango wa maridhiano (BBI). Wakati huo, mrengo wa Dk Ruto ulishindwa na kuchangia mswada huo kupitishwa katika Bunge la Kitaifa na Seneti. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  